PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2006/FH/3/1/101	Bratislava 18. augusta 2006	

	Protimonopolný úrad Slovenskej republiky, odbor koncentrácií v správnom konaní vedenom pod č. 0043/OK/2006 začatom dňa 06.06.2006 na základe oznámenia koncentrácie podnikateľom Partners in Lighting International NV, Industrieterrein Satenrozen 11, 2550 Kontich, Belgické kráľovstvo prostredníctvom JUDr. Igora Pálku, konateľa spoločnosti Allen & Overy Bratislava, s.r.o. so sídlom Mostová 2, 811 02, ktorý na konanie v plnom rozsahu splnomocnil Mgr. Idu Kuklišovú, Allen & Overy Bratislava, s.r.o. so sídlom Mostová 2, 811 01 Bratislava vo veci koncentrácie podnikateľov Partners in Lighting International NV, Industrieterrein Satenrozen 11, 2550 Kontich, Belgické kráľovstvo a Trio Leuchten GmbH, Dieselstr. 4-6, 59823 Arnsberg, Spolková republika Nemecko

rozhodol

na základe § 12 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že súhlasí s koncentráciou spočívajúcou v získaní priamej podnikateľom Partners in Lighting International NV, Industrieterrein Satenrozen 11, 2550 Kontich, Belgické kráľovstvo nad podnikom podnikateľa Trio Leuchten GmbH, Dieselstr. 4-6, 59823 Arnsberg, Spolková republika Nemecko, na základe Kúpnej zmluvy uzatvorenej dňa 22.04.2006 medzi p. Berndom Müllerom a p. Willim Niederbrökerom ako predávajúcimi a Partners in Lighting International NV, Industrieterrein Satenrozen 11, 2550 Kontich, Belgické kráľovstvo ako kupujúcim.

Odôvodnenie:

	Na Protimonopolný úrad Slovenskej republiky, odbor koncentrácií (ďalej len „úrad“) bolo dňa 06.06.2006 doručené oznámenie koncentrácie zaevidované úradom pod č. 2779/2006, v ktorom spoločnosť Partners in Lighting International NV, Industrieterrein Satenrozen 11, 2550 Kontich, Belgické kráľovstvo (ďalej len „PLI“) prostredníctvom JUDr. Igora Pálku, konateľa spoločnosti Allen & Overy Bratislava s.r.o. so sídlom Mostová 2, 811 02 Bratislava, ktorý na konanie v plnom rozsahu vo veci oznámenej koncentrácie splnomocnil Mgr. Idu Kuklišovú, Allen & Overy Bratislava, s.r.o. so sídlom Mostová 2, 811 02 Bratislava (ďalej len „právna zástupkyňa“) oznamuje koncentráciu podľa § 10 ods. 9 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), ktorá spočíva v získaní priamej kontroly spoločnosti PLI nad podnikom spoločnosti Trio Leuchten GmbH, Dieselstr. 4-6, 59823 Arnsberg, Spolková republika Nemecko (ďalej len „Trio“) na základe Kúpnej zmluvy uzatvorenej dňa 22.04.2006 medzi p. Berndom Müllerom a p. Willim Niederbrökerom ako predávajúcimi a PLI ako kupujúcim.
	
	Na základe doručenia oznámenia koncentrácie začalo dňa 06.06.2006 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov správne konanie vedené pod         č. 0043/OK/2006 vo veci oznámenej koncentrácie, o čom úrad listom č. 2878/PMÚ SR/2006 zo dňa 14.06.2006 informoval právnu zástupkyňu.

	Nakoľko oznámenie koncentrácie neobsahovalo všetky náležitosti podľa § 10 ods. 12 zákona a vyhlášky č. 268/2004 Z.z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“) úrad vyššie uvedeným listom vyzval účastníka konania, t.j. spoločnosť PLI prostredníctvom právnej zástupkyne, aby predložila chýbajúce náležitosti.

	Dňa 04.07.2006 boli úradu listom č. 3099/2006 doplnené náležitosti podľa      § 10 ods. 12 zákona a vyhlášky, a teda dňom 06.07.2006 začala plynúť podľa § 11 zákona lehota 60 pracovných dní na vydanie rozhodnutia.
		 
	Správny poplatok vo výške 100 000 Sk podľa zákona č. 145/1995 Z.z. o správnych poplatkoch v znení neskorších predpisov bol prevedený na účet úradu dňa 21.06.2006.

Forma koncentrácie

	Podľa § 9 ods. 1 zákona koncentrácia na účely tohto zákona je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Podľa § 9 ods. 4 zákona kontrola podľa § 9 ods. 1 písm. b) je možnosť vykonávať rozhodujúci vplyv na činnosť podnikateľa, najmä prostredníctvom
a)	vlastníckych práv alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Na základe Zmluvy spoločnosť PLI nadobudne 100%-ný obchodný podiel  na základnom imaní spoločnosti Trio. Vzhľadom na znenie platných stanov spoločnosti Trio a vzhľadom na obchodný podiel, ktorý nadobudne na základe Zmluvy spoločnosť PLI, úrad zistil, že spoločnosť PLI získa možnosť vykonávať rozhodujúci vplyv na zloženie, hlasovanie a rozhodovacie orgány spoločnosti Trio a tým získa možnosť vykonávať rozhodujúci vplyv na činnosť spoločnosti Trio. 

Na základe vyššie uvedených skutočností úrad zistil, že v predmetnom prípade bola naplnená skutková podstata § 9 ods. 1 písm. b) zákona v spojení s § 9 ods. 4 písm. b) zákona, t.j. že sa jedná o koncentráciu podľa zákona.

Účastníci koncentrácie

	Podľa § 25 ods. 3 písm. d) zákona účastníkom konania v prípade koncentrácie ktorá vznikla získaním priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov.
	Na základe uvedeného úrad zistil, že účastníkom správneho konania je v predmetnom prípade spoločnosť PLI, ktorá získava kontrolu nad podnikom spoločnosti Trio. 

	Ak koncentráciou podnikateľ získava výlučnú kontrolu nad podnikom iného podnikateľa, účastníkom koncentrácie na strane nadobúdateľa kontroly je podnikateľ, ktorý kontrolu koncentráciou získava a na strane nadobúdaného subjektu účastníkom koncentrácie je podnikateľ, nad ktorým sa kontrola získava. 
	Účastníkmi koncentrácie sú teda spoločnosť PLI, ktorá získava kontrolu nad spoločnosťou Trio, ako aj spoločnosť Trio, nad ktorou sa na základe Zmluvy kontrola získava. 
	
	Podľa § 2 ods. 1 písm. a) zákona sa zákon vzťahuje na podnikateľov. Podľa   § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníku), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť so súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

	Spoločnosť PLI je belgickou spoločnosťou, ktorej predmetom činnosti podľa výpisu z obchodného registra je činnosť holdingovej spoločnosti; dlhodobá držba akcií vydaných inými spoločnosťami pôsobiacimi hlavne v oblasti financií; poradenstvo a podpora podnikateľom a verejným miestam vo vzťahu k plánovaniu, organizácii, výnosom, dohľadu, správe; činnosti spojené so správou a zastupovaním podnikateľov na základe držby a kontroly základného imania ako aj iné podnikateľsko-spracovacie činnosti a dlhodobá držba akcií vydaných inými spoločnosťami pôsobiacimi v rôznych oblastiach hospodárstva. PLI riadi portfólio spoločností patriacich do skupiny CVC, ktoré pôsobia vo výrobe a predaji osvetľovacích produktov. 
	Spoločnosť PLI je súčasťou skupiny CVC, na čele ktorej stoja CVC Capital Partners Group S.a.r.l. a New Capital Investors Limited. Subjektom, ktorý vykonáva kontrolu nad spoločnosťou PLI je spoločnosť Lighting Group PLI Holding N.V.
	Spoločnosť PLI kontroluje viacero spoločností pôsobiacich v Belgicku, Dánsku, Holandsku, Nemecku, Poľsku, Hongkongu a iných štátoch.

	Spoločnosť PLI na území Slovenskej republiky nepriamo vykonáva kontrolu nad spoločnosťou MASSIVE SLOVAKIA, spol. s r.o. so sídlom Bratislavská cesta 428, 931 01 Šamorín – časť Mliečno, Slovenská republika, IČO: 35 680 652 (ďalej len „Massive Slovakia“), ktorá bola založená spoločenskou zmluvou zo dňa 17.08.1995 a do obchodného registra bola zapísaná dňa 19.12.1995 v oddieli: Sro, vložka číslo: 13312/T. Predmetom činnosti spoločnosti je podľa výpisu z obchodného registra sprostredkovateľská činnosť v oblasti obchodovania s nehnuteľnosťami a kúpa tovaru za účelom jeho predaja konečnému spotrebiteľovi (maloobchod), alebo za účelom jeho predaja iným prevádzkovateľom živnosti (veľkoobchod) v rozsahu voľnej živnosti; činnosť realitnej kancelárie. Prostredníctvom spoločnosti Massive Slovakia spoločnosť PLI predáva svoje produkty rezidenčného osvetlenia na území Slovenskej republiky. 

	Na základe vyššie uvedeného úrad dospel k záveru, že spoločnosť PLI je podnikateľom podľa § 3 ods. 2 zákona, a teda zákon sa na podnikateľa PLI podľa § 2 ods. 1 písm. a) vzťahuje.

	Spoločnosť Trio je nemeckou spoločnosťou, ktorá je v obchodnom registri zapísaná pod č. HRB 1194. Predmetom jej podnikania podľa výpisu z obchodného registra je výroba a predaj svietidiel všetkého druhu – veľkoobchod a maloobchod. Podľa ohlásenia živnosti predmetom činnosti spoločnosti Trio je produkcia a obchodovanie s rezidenčnými osvetľovacími produktmi.
	Spoločnosť Trio je kontrolovaná fyzickými osobami a to p. Berndom Müllerom, ktorý vlastní obchodný podiel zodpovedajúci 55% a p. Willim Niederbrökerom, ktorý vlastní obchodný podiel zodpovedajúci 45%. Vyššie menované fyzické osoby vykonávajú spoločnú kontrolu nad spoločnosťou Reality Import GmbH a Grundstücks GbR, obe sídliace na území Spolkovej republiky Nemecko. 
	Spoločnosť Trio vykonáva kontrolu nad spoločnosťou Reality Leuchten GmbH, ktorej predmetom podľa výpisu z obchodného registra je import a  export a predaj svietidiel všetkého druhu. Predmetná spoločnosť vznikla 25.04.2006.
	Na území Slovenskej republiky spoločnosť Trio nekontroluje žiadnu spoločnosť a na území Slovenskej republiky pôsobí len prostredníctvom dovozov.

	Na základe vyššie uvedeného úrad dospel k záveru, že spoločnosť Trio je podnikateľom podľa § 3 ods. 2 zákona, a teda zákon sa na podnikateľa Trio podľa    § 2 ods. 1 písm. a) zákona vzťahuje.

Koncentrácia podliehajúca kontrole úradu

	Podľa § 10 ods. 1 zákona koncentrácia podlieha kontrole úradu, ak 
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

Podľa § 10 ods. zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písm. b) v podniku účastníka koncentrácie,
d)	podnikateľov, v ktorých majú podnikatelia uvedení v písm. c) práva uvedené v písm. b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločné práva uvedené v písmene b).

Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v rozsahu vyhlášky Protimonopolného úradu SR č. 269/2004 Z. z., ktorou sa ustanovujú podrobnosti o výpočte obratu.

	Vzhľadom na to, že koncentrácia vznikla na základe Zmluvy, ktorá bola uzatvorená dňa 22.04.2006, podľa § 10 ods. 1 zákona sa do úvahy berie obrat účastníkov koncentrácie dosiahnutý za účtovné obdobie predchádzajúce vzniku koncentrácie, t. j. za rok 2005, nakoľko ale podnikateľ PLI nemá k dispozícii údaje o obratoch dosiahnutých za tento rok, úrad vychádzal z obratov dosiahnutých v roku 2004.

	Na základe podkladov a informácii predložených právnou zástupkyňou podnikateľa PLI úrad dospel k záveru, že predmetná koncentrácia podlieha kontrole úradu podľa § 10 ods. 1 písm. b) zákona, nakoľko podnikateľ PLI dosiahol v Slovenskej republike celkový obrat najmenej 500 000 000 Sk za rok 2004 a podnikateľ Trio dosiahol celosvetový celkový obrat najmenej 1 200 000 000 Sk za rok 2004.

Presnú výšku obratov dosiahnutých podnikateľmi PLI a Trio úrad v rozhodnutí neuvádza, nakoľko tieto údaje účastník konania označil za predmet obchodného tajomstva a sú súčasťou spisového materiálu.

	Ďalej úrad posudzoval, či podnikateľ PLI postupoval podľa § 10 ods. 9 zákona, podľa ktorého koncentrácia, ktorá podlieha kontrole úradu podľa § 10 ods. 1 zákona, musí byť oznámená úradu do 30 pracovných dní odo dňa a) uzavretia zmluvy,          b) oznámenia prijatia návrhu v obchodnej verejnej súťaži, c) doručenia rozhodnutia štátneho orgánu podnikateľovi, d) keď Európska komisia oznámila podnikateľovi, že vo veci bude konať úrad alebo e) v ktorom nastala iná skutočnosť, na ktorej základe došlo k vzniku koncentrácie. Lehota začne plynúť odo dňa, keď nastala prvá zo skutočností uvedených v písmenách a) až c) alebo v písmene e). 

	Úrad zistil, že v predmetnom prípade relevantným dňom, ktorý je rozhodujúci pre určenie začatia plynutia lehoty na oznámenie koncentrácie je deň uzatvorenia Zmluvy, t.j. 22.04.2006, z čoho vyplýva, že koncentrácia bola úradu oznámená v zákonom stanovenej lehote 30 pracovných dní podľa § 10 ods. 9 zákona, a teda podnikateľ PLI neporušil vyššie uvedenú povinnosť.

Relevantné trhy 

	Podľa § 3 ods. 3 zákona je relevantným trhom priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účely použitia.
	Priestorový relevantný trh je podľa § 3 ods. 6 zákona vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.
	
	Pri vymedzení relevantných trhov z tovarového hľadiska úrad vychádzal z ustanovení § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia na území Slovenskej republiky, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky.

	Ako už bolo uvedené vyššie podnikateľ PLI je holdingovou spoločnosťou riadiacou portfólio spoločností skupiny CVC, ktoré vykonávajú činnosť vo výrobe a predaji osvetľovacích produktov. Predmetom činnosti týchto spoločností je výroba a predaj produktov rezidenčného osvetlenia ako aj produktov architektonického osvetlenia. Na území Slovenskej republiky pôsobí podnikateľ PLI prostredníctvom spoločnosti Massive Slovakia.
	Podnikateľ Trio sa zaoberá výhradne predajom produktov rezidenčného osvetlenia a na území Slovenskej republiky pôsobí prostredníctvom dovozov vyššie uvedených výrobkov. 

	Podľa činností účastníkov koncentrácie, ktoré sa na území Slovenskej republiky prekrývajú úrad vymedzil nasledovný relevantný trh:
-	trh výroby a predaja produktov rezidenčného osvetlenia
 
	Z podkladov, ktoré boli úradu predložené podnikateľom PLI prostredníctvom právnej zástupkyne vyplýva, že je potrebné rozlišovať svietidlá určené na všeobecné použitie (použitie v domácnostiach, rezidenčné osvetlenie) od svietidiel určených na iné, špeciálne použitie (nerezidenčné použitie).
	Trh výroby a predaja produktov rezidenčného osvetlenia pozostáva zo širokého spektra osvetľovacích výrobkov, (napr. stolné svietidlá, nástenné a stropné svietidlá, bodové svietidlá, osvetľovacie systémy), ktoré sa predávajú prostredníctvom obchodov pre domácich majstrov, špecializovaných maloobchodných predajcov svietidiel, obchodov s výrobkami pre určitý životný štýl, supermarketov a veľkoobchodov. 

	Sortiment  produktov rezidenčného osvetlenia zahŕňa nasledovné produkty:

-	bodové svietidlá – sú zapustené do stropu alebo zabudované do stropov alebo stien;
-	dekoratívne osvetľovacie výrobky – môžu byť namontované na stenu alebo strop alebo môžu stáť voľne na podlahe alebo na stole. Často sa montujú alebo dohotovujú ručne.
-	nástenné alebo stropné svietidlá – skupina týchto svietidiel zahŕňa sortiment od jednoduchých zapustených svietidiel po zložitejšie tvorivé návrhy.  Vyrábajú sa jednoduchou montážou zo štandardných produktov.
-	kancelárske svietidlá – tieto svietidlá zahŕňajú stolné svietidlá a svietidlá na čítanie určené na kancelárske a komerčné využitie. Tieto produkty majú spravidla funkčný dizajn a sú relatívne nízko-nákladovými tovarovými produktmi.
-	osvetľovacie systémy – ide o vopred navrhnuté zostavy svietidiel, spravidla bodových.
-	vonkajšie svietidlá – využívajú sa hlavne v rezidenčných záhradách a spravidla sú odolnejšie ako ostatné produktové rady.

	Trh výroby a predaja produktov rezidenčného osvetlenia nezahŕňa osvetľovacie produkty vyrobené špeciálne pre vonkajšie použitie, ako napr. pouličné alebo železničné osvetlenie a reflektory a taktiež ani svietidlá určené na špeciálne účely, ako napr. osvetlenie vozidiel alebo ultrafialové žiariče (používané v soláriách).

	Na výrobu osvetľovacích produktov sú vo všeobecnosti potrebné suroviny ako hliník, oceľ a meď, polotovary ako sklo, lepenka a farby a elektrické súčasti (kabeláž, transformátory, tlmiče, záťaže, prepínače, zástrčky).
	Trh výroby a predaja produktov rezidenčného osvetlenia je najmenej špecializovaný trh v rámci sektoru výroby a predaja produktov osvetlenia a preto predstavuje trh s najmenšími prekážkami vstupu na trh. Tento trh nevyžaduje od dodávateľov, aby sa objednávky produktov spracúvali rýchlo, nevyžaduje ani zložitý dizajn, technologické inovácie, dizajnovú alebo objemovú pružnosť. V dôsledku toho je možné výrobné prevádzky produktov rezidenčného osvetlenia vo všeobecnosti presunúť do oblastí s nízkymi nákladmi, najmä do Číny, a trh je v zásade otvorený produktom z dovozu.
	V protiklade k tomuto trhu je trh výroby a predaja produktov nerezidenčného osvetlenia, ide najmä o produkty architektonického osvetlenia, kde sa vyžadujú rýchle reakcie, komplikovaný dizajn, časté inovácie produktov. Druhá časť trhu produktov nerezidenčného osvetlenia pozostáva z veľkých, vonkajších svietidiel s osobitným určením pre profesionálne využitie potrebných napr. pre štadióny, vlády (pouličné osvetlenia), veľké závody.

Pri určovaní priestorovej dimenzie vyššie definovaného relevantného trhu úrad vychádzal zo skutočnosti, že podnikatelia PLI a Trio predávajú vyššie uvedené produkty na celom území Slovenskej republiky, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami. Ďalším kritériom pre vymedzenie priestorového relevantného trhu je, že na predmetnom relevantnom trhu sa marketing a cenová politika tvorí stále na národnej úrovni.

Na základe uvedeného úrad zadefinoval priestorový relevantný trh výroby a predaja produktov rezidenčného osvetlenia ako územie Slovenskej republiky.  

	Úrad pri posudzovaní vplyvu koncentrácie na vyššie uvedený relevantný trh vychádzal z podkladov a informácií predložených účastníkom konania a taktiež z podkladov a informácií subjektov, ktoré úrad v predmetnom správnom konaní oslovil listami č. 2887/1-5/PMÚ SR/2006 zo dňa 14.06.2006 a č. 2972/1-8/PMÚ SR/2006 zo dňa 22.07.2006.

Celková veľkosť trhu výroby a predaja produktov rezidenčného osvetlenia

	veľkosť trhu vo finančných jednotkách	
2004	362 000 000 Sk	
2005	377 000 000 Sk	

	Účastníci koncentrácie uviedli v oznámení uviedli, že nemajú k dispozícii údaje o celkovej veľkosti predmetného trhu za rok 2003 a nemajú ani iné informácie, ktoré by postačovali na určenie odhadu veľkosti trhu za predmetný rok.

Údaje o predaji a odhad podielu na trhu

PLI

	údaje vo finančných jednotkách	odhad podielu na trhu v %	
2003	[...]	-	
2004	[...]	[20-30]	
2005	[...]	[20-30]	

Trio

	údaje vo finančných jednotkách	odhad podielu na trhu v %	
2003	[...]	-	
2004	[...]	[<3]	
2005	[...]	[<3]	

	Účastníci koncentrácie neuvádzajú podiel na trhu dosiahnutý za rok 2003, nakoľko nevedeli ani odhadom určiť celkovú veľkosť trhu výroby a predaja produktov rezidenčného osvetlenia za rok 2003. 
	Údaje o predaji vo finančných jednotkách a odhad podielu podnikateľov PLI a Trio na predmetnom trhu úrad v rozhodnutí neuvádza, nakoľko boli účastníkmi koncentrácie označené za predmet obchodného tajomstva a sú súčasťou spisového materiálu.  

Odhad podielov na trhu jednotlivých konkurentov

	2004	2005	
EGLO Slovensko s.r.o.	22%	23%	
GLOBO EASTERN EUROPE, s.r.o.	9%	8%	
BRILUX.SK s.r.o.	8%	8%	
Ľuboš Paxian PREZENT	6%	7%	
Esto Lighting GmbH	6%	5%	
RABALUX SK. Svietidlá, s.r.o.	2%	4%	

	Údaje o celkovej veľkosti trhu, o predaji a odhade podielov účastníkov koncentrácie a údaje o podieloch jednotlivých konkurentov podnikateľov PLI a Trio účastník konania čerpal z vlastných kvalifikovaných odhadov.

	Presné údaje o jednotlivých odberateľoch podnikateľov PLI a Trio úrad v rozhodnutí neuvádza, nakoľko boli účastníkom konania, t.j. podnikateľom PLI označené za predmet obchodného tajomstva a sú súčasťou spisového materiálu. 

	Vzhľadom na intenzívnu výstavbu, trh výroby a predaja produktov rezidenčného osvetlenia je vo fáze expanzie a predpokladá sa miera rastu dopytu o 5-8%. 
	Na trhu výroby a predaja produktov rezidenčného osvetlenia je vernosť k značke veľmi nízka. Produktová diferenciácia a poskytovanie popredajných služieb predstavujú dôležitý faktor pre rozhodovanie zákazníkov. Náklady spojené so zmenou dodávateľa sú nízke vďaka charakteru tovaru, neexistujúcej vernosti zákazníkov k značke. Väčšina predajcov produktov rezidenčného osvetlenia by sa rozhodla zmeniť dodávateľa v prípade zníženia kvality ponúkaných produktov, zmeny cien, sortimentu a platobných podmienok.
	Čo sa týka cenovej úrovne produktov rezidenčného osvetlenia podnikateľa PLI na území Slovenskej republiky, úrad tieto údaje neuvádza v rozhodnutí, nakoľko boli podnikateľom PLI označené za predmet obchodného tajomstva a sú súčasťou spisového materiálu.

	Účastník konania v oznámení koncentrácie uviedol, že za posledných päť rokov nedošlo k vstupu významného podnikateľa na trh výroby a predaja produktov rezidenčného osvetlenia na územie Slovenskej republiky a nemá ani vedomosť o žiadnom podnikateľovi, ktorý by mal úmysel vstúpiť na predmetný relevantný trh.
	Na základe podkladov a informácií predložených účastníkom konania a oslovenými konkurentmi úrad zistil, že v súvislosti so vstupom na trh výroby a predaja produktov rezidenčného osvetlenia vo všeobecnosti neexistujú prekážky, ktoré by zásadným spôsobom sťažovali vstup na tento trh. Právne a regulačné bariéry ako aj know-how a iné práva duševného vlastníctva podľa účastníkov koncentrácie a oslovených konkurentov nepredstavujú výraznejšie bariéry vstupu na tento trh. Za najvýznamnejšie faktory, ktoré by mohli sťažiť vstup konkurenta na predmetný trh, by sa dali však považovať silné vzťahy s kľúčovými zákazníkmi a nízko-nákladová výroba ako požiadavky vstupu na trh. Do určitej miery by mohli predstavovať bariéry vstupu na trh aj efektívna logistika, dizajn a inžinierske schopnosti. 

Dopad na hospodársku súťaž

Podľa § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade  s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa § 12 ods. 7  zákona koordinácia súťažného správania je v rozpore s  § 4 ods. 1 zákona.

Preto úrad v ďalšom skúmal, či uskutočnením posudzovanej koncentrácie nedôjde na vymedzenom relevantnom trhu k takým zmenám, ktoré by vytvárali dominantné postavenie účastníkov koncentrácie, ktorého dôsledkom môžu byť významné prekážky efektívnej súťaže na predmetnom relevantnom trhu. 

	Ako dôvody koncentrácie účastník konania prostredníctvom právnej zástupkyne okrem iného uviedol: „Hlavným dôvodom koncentrácie je rozšírenie investičného portfólia spoločností skupiny CVC, ktoré pôsobia na trhu výroby a predaja produktov rezidenčného osvetlenia. Tento dôvod sa však dotýka trhu výroby a predaja produktov rezidenčného osvetlenia v Slovenskej republike len okrajovo, o čom svedčí aj relatívne nízky obrat spoločnosti Trio v Slovenskej republike. Koncentrácia, ako aj jej dôvody a účinky, sa predovšetkým dotýka trhu výroby a predaja produktov rezidenčného osvetlenia v Spolkovej republike Nemecko, kde Trio ako aj Reality Import GmbH vykazujú približne [65-95]% svojho obratu.“
	Úrad v rozhodnutí neuvádza presnú informáciu o percentuálnom vyjadrení obratu podnikateľov Trio a Reality na trhu výroby a predaja produktov rezidenčného osvetlenia na území Spolkovej republiky Nemecko, nakoľko bol podnikateľom PLI označený za predmet obchodného tajomstva a je súčasťou spisového materiálu.

	Úradom oslovení konkurenti a odberatelia účastníkov koncentrácie sa vo veci predmetnej koncentrácie a jej vplyvu na trh Slovenskej republiky vyjadrili, že koncentrácia podnikateľov PLI a Trio nebude mať žiadny vplyv na podnikanie v Slovenskej republike.

	Vzhľadom na to, že predmetná koncentrácia nezmení vo významnej miere konkurenčné prostredie na vymedzenom relevantnom trhu výroby a predaja produktov rezidenčného osvetlenia, nakoľko trhový podiel podnikateľa Trio na území Slovenskej republiky je zanedbateľný a naďalej bude existovať vysoký počet hráčov na tomto trhu, úrad dospel k záveru, že koncentrácia podnikateľov PLI a Trio nevytvára alebo neposilňuje dominantné postavenie podnikateľa PLI, ktorého dôsledkom sú významné prekážky efektívnej hospodárskej súťaže na relevantnom trhu výroby a predaja produktov rezidenčného osvetlenia.
		
	Podľa § 33 zákona úrad vyzval listom č. 3438/PMÚ SR/2006 zo dňa 08.08.2006 podnikateľa PLI prostredníctvom právnej zástupkyne pred vydaním rozhodnutia v predmetnej veci, aby sa ústne alebo písomne vyjadrila k jeho podkladom a k spôsobu ich zistenia, prípadne aby navrhla jeho doplnenie.

Podnikateľ PLI sa prostredníctvom právnej zástupkyne listom č. 3531/2006 zo dňa 16.08.2006 vyjadril, že nemá žiadne pripomienky k podkladom rozhodnutia a ani k spôsobu ich zistenia a nenavrhuje jeho doplnenie. 
Účastník správneho konania vo svojom vyjadrení úrad upozornil na to, že údaje o cenovej úrovni produktov rezidenčného osvetlenia a o percentuálnom vyjadrení obratov podnikateľov Trio a Reality Import GmbH tvoria obchodné tajomstvo. Túto skutočnosť úrad v tomto rozhodnutí zohľadnil.

Vzhľadom na to, že predmetná koncentrácia nevedie k vytvoreniu dominantného postavenia podnikateľov PLI a Trio na relevantnom trhu výroby a predaja produktov rezidenčného osvetlenia, ktorého dôsledkom sú významné prekážky efektívnej hospodárskej súťaže, úrad vychádzajúc z ustanovení zákona rozhodol tak, ako je uvedené vo výroku tohto rozhodnutia.
	
Poučenie:
	Podľa ustanovenia § 34 ods. 1 v spojení s § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.
	Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

							

							      	     Ing. Dušan Valo
					                   	      riaditeľ odboru koncentrácií

Rozhodnutie sa doručí:
Mgr. Ida Kuklišová
Allen & Overy Bratislava, s.r.o.
Carlton Savoy Building
Mostová 2
811 02 Bratislava